Nordvestlandet

Nordvestlandet eller Nord-Vestlandet er en region i Norge.
Det er ikke enighet om nøyaktig geografisk avgrensning. Regionen regnes ofte å grense til Trøndelag i nord og strekker seg sørover til enten Sogn og Fjordane eller til Hordaland. Området hvor det snakkes nordvestlandske dialekter er det langt større enighet om hvor er.

I sagalitteraturen

Historikerne bruker termen Nordvestlandet når de skriver om middelalderen.
Asbjørn Øverås og John Midgaard skriver «I siste helvta av 800-talet såg det helst ut til at det skulle bli 4 rike i Noreg: Håløygjarlane rådde for landet frå Lofoten til Nordmøre, Mørejarlane hadde Nordvestlandet og visstnok somme av Vesterhavsøyane, Rogaland var midstaden for eit vestlandsrike og vestfold for eit austlandsrike.»
Per Sveaas Andersen peker på «kildenes magre historiske innhold» og hvordan dette skaper vanskeligheter for historikere ved hver eneste korsvei i eldre norsk middelalder og hvordan de ikke tillater sikre slutninger.
Andreas Holmsen kaller grensene elastiske og viser hvordan vi ikke kan basere oss på Snorres beskrivelser av de steder Harald Hårfagre reiser.
Grethe Authén Blom peker på at vi ikke vet hvor grensene nøyaktig gikk inne i landet.

Med sentrum på Selja

Øya Selja nær Dragseidet lå i eldre tider mer sentralt til når ferdselen gikk over eidet på Stadtlandet og på Hove der Seljekyrkja står skal det har vært tingstad, gudehov og markedsplass for Nordvestlandet. 
I juli 996 ble Seljemennenes messe innstiftet av Olav Tryggvasons misjonsfolk.
Dette viser til et lokalt kristningsvedtak for Nordvestlandet på Dragseidet ved Stad og dannet grunnlaget for Den norske kirkes tusenårsjubileum i 1996.

Nordvestlandet som grenser til Vestlandet ved Stadt

I sitt læreverk fra 1942 Geografi for den høgre skolen kaller Einar Haffner og Einar Knutsen landsdelene sør for Trondheimsfjorden for Vest-Norge.
Læreboka konstaterer at en i den senere tid har begynt å skille mellom Nordvestlandet og Vestlandet og at grensen mellom Nordvestlandet og Vestlandet settes da ved Stad.
I et annet og tidligere læreverk i geografi av Einar Haffner samler han området fra og med Nordmøre til og med Rogaland under fellesnavnet Vestlandet og nevner ikke Nordvestlandet.
Skillet mellom Nordvestlandet og Vestlandet som to separate områder videreføres i senere utgaver av læreverket Geografi for den høgre skolen, men omtaler da dette som et etablert skille og det omtales ikke som nytt verken i 1952 eller 1962, dvs ikke lenger som «i den senere tid»
Skillet mellom Vestlandet og Nordvestlandet ved Stadt gjenfinnes også hos Regjeringen i 1998.Sogn og Fjordane fylkeskommune og Møre og Romsdal fylkeskommune så det som en nødvendig forutsetning for å få til et tilfredsstillende samband mellom Vestlandet og Nordvestlandet og i Stortingsmelding nr 34 (1997-98) tilrår Fiskeridepartementet overfor Stortinget at det gjennomføres av et forprosjekt for skipstunnel gjennom Stadlandet.
Regjeringen så det som viktig at en slik tunnel ville kunne bidra positivt til utviklingen av samferdsel og næringsliv på Nordvestlandet og Vestlandet.
NOU 1982: 41, Aschehougs store verdensatlas fra 1998 og Justisdepartementet i boken om forliksrådene i Norge 200 år skiller også mellom Vestlandet og Nordvestlandet uten at de spesifiserer nøyaktig hvor grensen går.

Møre og Romsdal

Norsk samfunnsleksikon slår fast at «Møre og Romsdal, utgjør nordvestlandet, grenser mot Sogn og Fjordane, Oppland og Sør-Trøndelag»
I verket Norge vårt land skriver Knudsen i kapitlet om Møre og Romsdal: «... den delen av Norge som en ofte kaller Nord-Vestlandet, fra Sogn og Fjordane til Trøndelag.»
Effektutvalget, oppnevnt ved kgl. res. 5. oktober 2001 forstår i sin utredning (NOU 2004:2) Nord-Vestlandet som fylket Møre og Romsdal.

Møre og Romsdal og Sogn og Fjordane

I en rapport fra FFI i 2000 forstås Nord-Vestlandet som fylkene Sogn og Fjordane og Møre og Romsdal.
Bunadrådet i Noregs ungdomslag bruker også betegnelsen Nordvestlandet om fylkene Møre og Romsdal og Sogn og Fjordane.
Bygdeutvalget fastslår i sin utredning NOU 1984:21B at Nord-Vestlandet består av Sogn og Fjordane og Møre og Romsdal.

Andre avgrensninger

Norsk institutt for by- og regionforskning beskrev i 1987 Nord-Vestlandet som fylkene Sogn og Fjordane og Møre og Romsdal, med unntak for to av kommunene i Møre og Romsdal som tilhører Trondheims pendlingsomland.
NIBR skriver at Nord-Vestlandets byer og tettsteder består av kommunene: Flora, Gaular, Jølster, Førde, Naustdal (I Sogn og fjordane) og Molde, Kristiansund, Ålesund, Hareid, Volda, Ørsta, Ørskog, Stordal, Sykkylven, Skodje, Sula, Giske, Vestnes, Aukra, Fræna, Eide, Averøy, Frei, Tustna (I Møre og Romsdal) samt noen ikke nevnte kommuner som utgjør utkantkommunene i landsdelen.
Norsk forskningsråd avgrenset i år 2000 Nordvestlandet til «Aksen» Indre Sogn - Nordfjord/Sunnmøre - Kristiansundsområdet og beskrev dette nærmere som «tre kjerneområder langs aksen Nordmøre-Sunnmøre-Indre Sogn, nemlig Kristiansund-Molderegionen (Averøy, Eide, Frei, Fræna, Gjemnes, Molde, Kristiansund), Ulsteinregionene (Hareid, Herøy, Sande, Sula, Ulstein, Ålesund) og Indre Sognregionen (Aurland, Leikanger, Luster, Lærdal, Sogndal, Årdal)».
Møreforsking Volda ser i et scenario for seg at stadig flere begynner å kalle området mellom Sognefjorden og Kristiansund for Nordvestlandet i 2020.

Nordvestlandsk

Leiv Heggstad beskriver i 1950 nordvestlandsk som de nordlige e-mål som dialekter som snakkes fra og med Romsdal til og med Sunnfjord og Ytre Sogn.
Olav T. Beito beskriver i 1970 nordvestlandsk eller nordlege e-mål som dialekter som snakkes fra og med Kyrkjebø i Sogn til og med Sunnmøre.